度正
八月中浣同官会于尘外亭分韵得烟字
放步超阛闠，濯缨俯漪涟。
清风来徐徐，玉宇明娟娟。
平畴卷黄云，远浦凝寒烟。
横空六六峰，一一来当筵。
秋光助颜色，相对如高贤。
三峨眇遐思，彷佛窥其颠。
悠悠城南道，郁郁惠陵阡。
怀哉千载人，乔木今参天。
回头子云宅，池塘亦依然。
奈何傍人门，不几丧我玄。
沿河西复西，草草屋数椽。
唐儒杜先生，向来此周旋。
食我西山英，饮我西涧泉。
吐出五色丝，无愧三百篇。
遂令浣溪上，草木皆光鲜。
我欲于其间，结茅近英躔。
尚论古之人，永谢区中缘。
鹪鹩翔蓬蒿，庶几避鹰鸇。
但欲一区宅，不用土顷田。
念昔怀此心，只今已十年。
平生百事拙，为计亦可怜。
家有万卷书，而囊无一钱。
登临每怅望，兴味徒拳拳。
珍重金石交，议论相磨研。
求寻鸥鹭盟，摆脱簿书缠。
风月为鼓吹，溪声为管弦。
茗饮间醴醪，藜羹杂豆笾。
谈谐各自适，洒落真神仙。
哦诗纪胜游，他年草堂编。